### Resume

Foreningen Give Idræts- Sundheds- og Kulturcenter (GISK) ansøger om en forlængelse af den kommunale lånegaranti på 6,5 mio. kr., som Byrådet bevilgede den 28. april 2021, sag 89. Lånegarantien skal dække foreningens medfinansiering i forbindelse med det igangværende byggeri af nye idrætsfaciliteter ved [adresse] i Give.

### Sagsfremstilling

Foreningen Give Idræts-, Sundheds- og Kulturcenter (GISK) har til formål at drive og udvikle Give Idræts, - Sundheds- og Kulturcenter
for at stille faciliteter til rådighed for idræt, sundhedsmæssige og kulturelle aktiviteter i området omkring Give. Ved en opløsning vil en eventuel formue skulle anvendes i henhold til GISK's formålsparagraf samt efter aftale med Vejle Kommune.

I budget 2020 og 2021 blev der samlet afsat 33 mio. kr. til nye idrætsfaciliteter ved [adresse] i Give. Dele af anlægsbevillingen er anvendt til etablering af kunstgræsbane, mens den resterende del anvendes til nye idrætsfaciliteter. GISK er medfinansierende på projektet med 7 mio. kr.

På Byrådets møde den 28. april 2021, sag 89, fik GISK bevilget en kommunal lånegaranti på 6,5 mio. kr. til dækning af foreningens medfinansiering af de nye idrætsfaciliteter i Give. På Byrådets møde den 25. maj 2022, sag 103, blev lånegarantien forlænget yderligere 1 år.

Jævnfør [adresse] retningslinjer om 1 års gyldighed, er lånegarantien udløbet, inden foreningen har fået denne anvendt. GISK ansøger derfor om en forlængelse af den kommunale lånegaranti på 6,5 mio. kr.

Medfinansieringen vil således ske med optagelse af et kommunegaranteret lån ved Kommunekredit. Byggekreditten optages senest 30. juni 2023. Lånet vil komme til at løbe over 30 år og vil blive afviklet således, at restgælden ved låneoptagelse vil være 3,5 mio. kr., som afvikles over 30 år.

Retningslinjer og procedurer for lånegarantier til foreninger

Byrådet vedtog den 10. oktober 2021 reviderede retningslinjer for lånegarantier til foreninger. I henhold til retningslinjerne kan der - for at understøtte initiativer og aktiviteter, der medvirker til stærke og levende
lokalsamfund eller sikrer sammenhængskraft i kommunen - i særlige tilfælde ydes kommunal økonomisk støtte.

Kommunal økonomisk støtte skal ske sammen med et lokalt økonomisk engagement, skal fokusere på det frivillige engagement som grundlag for foreningsaktiviteter og skal udgøre en mindre del af det økonomiske grundlag. Konkret kan der ydes lånegarantier og lignende til foreninger og foreningsaktiviteter op til 1 mio. kr., dog maksimalt 30 % af projektets samlede budget. Der er samtidig en ramme for de samlede lånegarantier i Vejle Kommune på i alt 45 mio. kr.

Ved behandling af ansøgninger om lånegarantier skal der anlægges en konkret vurdering af :

1. Lovligheden
2. Opfyldelsen af ovennævnte retningslinjer
3. Overholdelse af kommunens samlede ramme for garantier, og
4. Risikoen i forhold til kommunens økonomiske engagement.

Såfremt forvaltningens vurdering af nævnte forhold falder positivt ud, fremsendes sagen gennem Økonomiudvalget til Byrådets behandling.

Kultur og Sundheds vurdering:

1. GISK har, i henhold til vedtægterne, til formål at drive og udvikle Give Idræts-, Sundheds og Kulturcenter for at stille faciliteter til rådighed for idræt, sundhedsmæssige og kulturelle aktiviteter i Give området. Faciliteter til aktiviteter for [adresse] borgere er en lovlig kommunal aktivit, som vil kunne støttes med hjemme i de ulovsfæstede regler om kommunens opgavevaretagelse, kommunalfuldmagten.

2. Retningslinjerne for at give lånegarantier vurderes delvist at være opfyldt for så vidt angår at GISK, i henhold til foreningens vedtægter, understøtter et stærkt og levende lokalsamfund og herigennem det lokale og frivillige engagement, som grundlag for foreninger og foreningsaktiviteter. Dog overskrides den maksimale grænse for lånegarantier på 1 mio. kr. med 5,5 mio. kr., såfremt lånegarantien på 6,5 mio. kr. til GISK forlænges.

3. Da der er tale om en forlængelse af lånegarantien, er lånegarantien allerede indeholdt i rammen.

4. Forvaltningen vurderer ikke, at en forlængelse af en kommunale lånegaranti på 6,5 mio kr. vil indebære en økonomisk risiko for Vejle Kommune, da det vurderes, at foreningen vil kunne håndtere renter og afdrag inden for den nuværende drift.

På den baggrund kan forvaltningen anbefale, at der til GISK bevilges et forlængelse af den kommunale lånegaranti på 6,5 mio. kr.

### Økonomi

Høring:

Centralt Budget har ingen bemærkninger af bevillingsmæssig karakter.

### Klima og resiliensvurdering

Ingen bemærkninger.

### Sagens videre forløb

Sagen skal behandles af Økonomiudvalget og Byrådet.

### Historik

Kultur- og Sundhedsdirektøren indstiller, 21. november 2023, pkt. 150:

at lånegarantien til GISK forlænges med et år.

Beslutning fra Kultur- og Idrætsudvalget, 21. november 2023, pkt. 150:

Anbefales.

Simon Vestergaard og Frode Jacobsen deltog ikke i sagens behandling.

Beslutning fra Økonomiudvalget, 5. december 2023, pkt. 258:

Anbefales.

### Beslutning

Godkendt.

Fraværende: Richard Jakobsen. I stedet mødte Dennis Mortensen.